Մենք այս մեծ խաղի ճիշտ կենտրոնում ենք այսօր և պետք է կարողանանք գնահատել իրավիճակը: Ի վերջո մեր գեղեցիկ աչքերի պատճառով չէ, որ Ռուսաստանը չի ցանկանում հեռանալ Հարավային Կովկասից: Ռուսաստանի ներկայությունը Հայաստանում ամենաշատը խանգարում է Թուրքիային և Ադրբեջանին, որոնց խրոխտ զեկույցները ռուսական զենք գնելու, ընդհուպ այդ զենքով ՆԱՏՕ-ի պաշտպանական համակարգերը փոխարինելու և այն ղարաբաղյան ճակատ ուղարկելու մասին, Ռուսաստանի դեմ Արևմուտքին էլ ավելի գրգռելու, տարածաշրջանում կայունությունը վերջնականապես խարխլելու նպատակ են հետապնդում: ԱՄՆ պետքարտուղարության ներկայացուցիչներն արդեն քանիցս հայտարարել են հակամարտության կողմերին ռուսական զենքի վաճառքի կործանարար հետևանքների մասին: Հավանաբար, ԱՄՆ պետքարտուղարությունը նաև հասկանում է, որ միայն Ղարաբաղի հարցը լուծելու համար «խաղաղասեր» Թուրքիան և Ադրբեջանը միլիարդավոր դոլարների զենք չէին գնի Ռուսաստանից, իսկ գնելուց հետո էլ դեմարշներ չէին կազմակերպի Արևմուտքի դեմ: